**Υποδοχή Πρωτοετών Φοιτητών 3/10/2016**

**Χαιρετισμός της Αναπληρώτρια Πρύτανη Φοιτητικής Μέριμνας, Ακαδημαϊκών Συνεργασιών και Διασύνδεσης κ. Μαίρης Καψοκεφάλου**

Σας καλωσορίζω στο Γεωπονικό Πανεπιστήμιο Αθηνών εκ μέρους των Πρυτανικών Αρχών και της ακαδημαϊκής μας κοινότητας.

Είμαστε όλοι σήμερα εδώ και γιορτάζουμε την έναρξη μιας νέας διαδρομής που θα διανύσουμε μαζί, μιας διαδρομής που θα σας μετασχηματίσει από μαθητές λυκείου σε επιστήμονες και επαγγελματίες.

Θα σπουδάσετε τις γεωπονικές επιστήμες, που είναι από τις πιο γοητευτικές σύγχρονες επιστήμες. Καυτά θέματα που αφορούν στο σήμερα και στο μέλλον καλούμαστε να τα κατανοήσουμε στη ρίζα τους.

Χρειαζόμαστε λύσεις για καλύτερη αξιοποίηση της γης και του ζωικού κεφαλαίου, την χρήση των πόρων της γης, την παραγωγή ασφαλών νόστιμων και υγιεινών τροφίμων, για την ανάπτυξη της αγροτικής οικονομίας.

Εσείς είστε η γενιά που θα βρει τις έξυπνες λύσεις, η γενιά που θα φανταστεί, θα εφεύρει και θα κτίσει την νέα εποχή στην Ελλάδα.

Χτίστε το νέο επιλέγοντας

* Τις κοινές αξίες και όχι τις ατομικές
* Την γενναιοδωρία και όχι την πλεονεξία
* Το σεβασμό και την εντιμότητα και όχι την ευτέλεια και την απάτη
* Το θάρρος και όχι το θράσος
* Την συνεργασία και όχι τον ανταγωνισμό
* Τις ίσες ευκαιρίες για όλους και όχι τον αποκλεισμό
* Το άνοιγμα στο νέο και όχι το κόλλημα στο παλιό
* Την κίνηση και όχι το στατικό
* Τα μικρά ουσιαστικά βήματα και όχι τις ασαφείς υποσχέσεις
* Και κυρίως την απόλαυση της προσπάθειας και όχι το ευκολάκι, την δημιουργία και όχι την στειρότητα. Μια φοιτήτριά μου έγραψε στην αφιέρωση μιας εργασίας της «το να δημιουργείς είναι σαν να ζεις δυο φορές».

Σας μίλησα από καρδιάς και όπως μιλάω στις κόρες μου, γιατί κι εγώ, κι εκείνες και σεις όλοι οραματιζόμαστε το ίδιο: ένα καλύτερο αύριο.

Σας εύχομαι μια πλούσια, και απολαυστική ακαδημαϊκή διαδρομή.